**Fejlesztő Program**

Tartalom

[Különleges bánásmódot igénylő tanulók 3](#_Toc89084149)

[Sajátos nevelési igényű tanuló 3](#_Toc89084150)

[Beilleszkedési, tanulási, magatartási nehézséggel küzdő tanuló 3](#_Toc89084151)

[SNI tanulók iskolai fejlesztésének elvei 3](#_Toc89084152)

[Pszichés fejlődési zavarral küzdő tanulók 4](#_Toc89084153)

[A fejlesztés kiemelt céljai, feladatai specifikus tanulási zavarok esetén 5](#_Toc89084154)

[Diszlexia 6](#_Toc89084155)

[Diszgráfia 6](#_Toc89084156)

[Diszkalkulia 7](#_Toc89084157)

[Hiperaktivitás és figyelemzavarok 8](#_Toc89084158)

[A szocio-adaptív folyamatok zavarai 8](#_Toc89084159)

[Nyelvfejlődési zavarral küzdő tanulók 9](#_Toc89084160)

[Hallássérült (nagyothalló) tanulók 10](#_Toc89084161)

[Beilleszkedési, tanulási és magatartási problémákkal küzdő tanulók fejlesztése 11](#_Toc89084162)

## Különleges bánásmódot igénylő tanulók

Iskolai nevelő és oktató munkánk egyik alapvető feladata a kiemelt figyelmet igénylő tanulók fejlesztése, melynek alapja a tanulók egyéni képességeinek, fejlettségének, ismereteinek figyelembe vétele, a differenciálás; valamint különféle egyéni fejlesztő módszerek és szervezeti formák alkalmazása a tanítási folyamatban.

Az együttnevelés az intézmény egészében pedagógiai hatással bír: pozitív emberi értékek, tulajdonságok kialakítására törekvés (a szeretet, a jóság, a becsületesség, az őszinteség, az önzetlenség, a szorgalom, a segítőkészség, a tolerancia, a felelősségérzet példáinak erősítése), az együttműködési képesség kialakítása, az empátia fejlesztése.

#### Sajátos nevelési igényű tanuló

Az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi, értelem vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.

#### Beilleszkedési, tanulási, magatartási nehézséggel küzdő tanuló

Az a különleges bánásmódot igénylő gyermek, tanuló, aki a szakértői bizottság szakértői véleménye alapján az életkorához viszonyítottan jelentősen alulteljesít, társas kapcsolati problémákkal, tanulási, magatartásszabályozási hiányosságokkal küzd, közösségbe való beilleszkedése, továbbá személyiségfejlődése nehezített vagy sajátos tendenciákat mutat, de nem minősül sajátos nevelési igényűnek.

## SNI tanulók iskolai fejlesztésének elvei

Iskolánkban a sajátos nevelési igényű tanulók nevelése, oktatása a többi tanulóval együtt, integrált formában folyik. Az SNI-s tanulók társaikkal együtt végzik iskolai feladataikat, de a szükséges területeken támogatást kapnak.

A használt módszerek igazodnak hiányosságaikhoz, fogyatékosságukhoz. Értékelésük egyéni elbírálás alapján, a vonatkozó szabályozók, valamint egyedi határozatuk által megfogalmazottaknak megfelelően folyik.

A tanulók fejlesztése a törvényben rendelkezésre álló időkeretek (habilitációs és rehabilitációs órakeret) és csoportszervezési előírások figyelembe vételével, speciális szakemberek igénybevételével folyik. Iskolánk a sajátos nevelési igényű tanulók neveléséhez-oktatásához igénybe veszi az illetékes pedagógiai szakszolgálati, illetve pedagógiai-szakmai szolgáltatást nyújtó intézmények segítségét.

### Pszichés fejlődési zavarral küzdő tanulók

A pszichés fejlődési zavarral küzdő tanulók csoportjába azok a tanulók tartoznak, akik az iskolai teljesítmények és a viselkedésszabályozás területén a kognitív, emocionális-szociális képességek eltérő fejlődése, a kialakult képességzavarok halmozott előfordulása miatt egyéni sajátosságaik figyelembevételével fokozott pedagógiai, pszichológiai megsegítést, gyógypedagógiai segítséget igényelnek.

* Tanulási és viselkedési problémájuk specifikus tanulási zavarok, azaz diszlexia, diszkalkulia, diszgráfia és diszpraxia, mint a motoros képességek fejlődési zavara, valamint ezek maradványtüneteinek fennállása,
* a fentiek együttjárása miatt a kevert specifikus tanulási zavarok, hiperaktivitás és figyelemzavar,
* továbbá a szocio-adaptív folyamatok zavarai, az érzelmi kontroll, ön- vagy mások felé irányuló agresszió, a szorongás, az én-szabályozás gyengeségét mutató magatartásjellemzők, az alkalmazkodóképesség, a célirányos viselkedés, az önszervezés, valamint a metakogníció eltérő fejlődésében mutatkozik meg.

Minthogy a pszichés fejlődési zavarral küzdő tanulók gyakran élnek át kudarchelyzetet, az iskolai teljesítményelvárások iránti közömbösség, elutasítás, illetve önértékelési zavarok, különböző jellegű beilleszkedési problémák alakulhatnak ki. Ezek a sajátosságok az életkor előrehaladtával a társadalmi beilleszkedés szempontjából fokozott veszélyeztetettséget idézhetnek elő.

Az idegrendszer csökkent terhelhetőségének jelei a pszichés fejlődési zavarral küzdő tanulók esetében abban is megmutatkozik, hogy a tanulók általában fáradékonyabbak, a meteorológiai változásokra érzékenyebbek.

Az átlagnál nehezebben tűrhetnek zajokat, viselik el a várakozás, kivárás okozta feszültséget, aktivációs szintjük erősebben ingadozik, nyugtalanabbak, gyakrabban iktatunk be pihenést, szünetet, szükség esetén biztosítjuk az egyedüllétet, támaszt gyújtunk, fokozottabban ügyelünk arra, hogy a tevékenységek állandó keretek között, érthető és követhető szabályok szerint történjenek, valamint fontosnak tartjuk a pozitív visszajelzést, a sikeres teljesítmények megerősítését, a dicséretet.

A pszichés fejlődési zavar miatt sajátos nevelési igényű tanulók fejlesztése a szakértői bizottság szakértői véleményére épülő egyéni fejlesztési terv alapján, egyéni sajátosságaik, szükségleteik figyelembevételével, a szülővel és a tanulóval történő megbeszélést követően történik.

Iskolánkban az egyéni fejlesztőmunka tervezése, a rehabilitációs terv kidolgozása gyógypedagógus és egyéb szakemberek bevonásával történik és rehabilitációs célú órakeretben zajlik.

Az egyéni fejlesztési terv tartalmáról, célkitűzéseiről, ütemezéséről a szakember tájékoztatja az osztálymunkában résztvevő oktatókat, szaktanárokat, különös tekintettel a tanuló osztályfőnökére. Az egyéni fejlesztési terv célkitűzéseinek megvalósulását időszakosan, az ütemezési fázis befejezését követően a szükséges további célkitűzések megtervezését megelőzően ellenőrizzük.

Az iskolai oktatásban érvényesítjük a tanuló fejlődését, előrehaladását segítő számonkérési, értékelési formáikat; indokolt esetben, a szakértői bizottság javaslata alapján – az egyes tantárgyakból, tantárgyrészekből – az értékelés és minősítés alól az iskola igazgatója mentesítést ad.

A tanítás-tanulás folyamatában kiemelt figyelmet szentelünk a tanulásszervezési módok, a tanulási és értékelési eljárások megválasztására, sajátos feladatunknak tekintjük a bármely területen tehetségesnek bizonyuló tanulók felismerését, tehetségük gondozását, amely támogatja a pályaorientáció folyamatát is.

## A fejlesztés kiemelt céljai, feladatai specifikus tanulási zavarok esetén

* A tantervi előírásoknak megfelelő sikeres továbbhaladás biztosítása,
* a pozitív énkép és önértékelés kialakítása,
* a tanulás iránti motiváció és a kudarctűrő képesség növelése,
* a kortársakra és a felnőtt közösségre irányuló rendezett társas kapcsolatok kialakítása,
* a társadalmi együttélés szabályainak követése és az önállóságra nevelés.

A specifikus tanulási zavarok esetében a tanulók alapproblémája, hogy jó értelmi képességeik ellenére az olvasással (diszlexia), a helyesírással (diszortográfia), az írásmozgással (diszgráfia) és a számolással (diszkalkulia) kapcsolatban az iskolai oktatás során feltűnő nehézségek jelentkeznek, általános értelmi képességeik és tanulási teljesítésményeik között alulteljesítés formájában lényeges különbség áll fenn. Ennek az eltérésnek a hátterében a megismerési képességek különböző zavarai állnak, amelyek az olvasás, az írás, a helyesírás vagy a számolás területén önálló (körülírt) vagy kevert típusú zavar (együttjárás) formájában jelenhetnek meg.

#### Diszlexia

Az olvasási képesség zavara, a specifikus tanulási zavarok leggyakoribb formája, amely önmagában és más jelenségekkel kombinálódva fordulhat elő.

##### A fejlesztés legfontosabb célja

Fejleszteni a tanuló mindenkori osztályfokának megfelelő értő olvasás képességét, segíteni az olvasás eszközzé válását az ismeretek megszerzésében.

##### A fejlesztés feladatai

* A betűbiztonság és az összeolvasási készség, fonológiai tudatosság, a rövid távú emlékezet, az auditív, vizuális és mozgáskoordináció fejlesztése,
* az olvasási készség folyamatos gondozása a tanuló egész iskolai pályafutása alatt,
* a kompenzáló technikák alkalmazása valamennyi tantárgy tanulása terén,
* az élő idegen nyelv oktatása speciális módszerekkel, auditív megközelítéssel,
* az olvasási kedv felébresztése, a motiváció erősítése.

#### Diszgráfia

A helyesírási képesség zavara, nagy gyakorisággal társul diszgráfiával, de az együtt járástól függetlenül egyik önálló megjelenési formája a specifikus tanulási zavaroknak.

Az írás grafomotoros jellemzőinek zavara. Jellemzői a csúnya, torz, nehezen olvasható íráskép, szaggatott betűalakítás és betűkötések, rossz csukló-, kéz-, ujjtartás, az íróeszköz helytelen fogása, görcsösség, egyenetlen ritmusok, strukturálatlan íráskép, formai és aránybeli hibák, kialakulatlan kézdominancia, lassú tempójú írás, központozás hiánya, nagybetűk használata és betoldása a kisbetűk közé, továbbá fonológiai nyelvi jellemzők zavara (nyelvtan, mondatszerkezet, helyesírás).

##### A fejlesztés legfontosabb célja

Fejleszteni a tanuló mindenkori osztályfokának megfelelő helyesírási készségét, elősegíteni az anyanyelvi kompetencia kialakulását, az írott nyelv használatának korosztályi szintű alkalmazását, hogy a tanuló képes legyen azt a kommunikáció egyik formájaként használni ismeretszerzés, tudásgyarapítás és társas kapcsolatok létesítésének céljára.

##### A fejlesztés feladatai

* A fonológiai tudatosság és beszédészlelési képesség,
* a rövidtávú emlékezet fejlesztése,
* a spontán és tollbamondás utáni írás színvonalának javítása,
* a figyelem és az önértékelési képesség fejlesztése,
* a mozgáskoordináció fejlesztése,
* a testséma biztonságának kialakítása,
* sikertudat kialakítása.

#### Diszkalkulia

A számolási képesség specifikus zavara. A specifikus számolási zavar a különböző számtani műveletek, matematikai jelek, kifejezések, szabályok megértésének, a számjegy, számkép felismerésének, egyeztetésének grafikus ábrázolásának, a számok sorrendiségének, számneveket szimbolizáló vizuális alakzatok azonosításának nehézsége.

Jellemzői: a szimbólumok felismerésének és tartalmi azonosításának nehézségei, a mennyiségfogalmak kialakulásának hiányosságai, a mennyiségfogalmakkal végzett gondolkodási műveletek, a számsor- és szabályalkotás zavara, a téri és síkbeli viszonyok érzékelésének hiányosságai. Nehézségeket okozhat a helyiérték megértésének, műveleti jelek értelmezése, halmazok, mennyiségek összehasonlítása, a számlálási és becslési képesség hiánya, a komplex aritmetikai műveletek értelmezésének problémái, a gyenge verbális emlékezet, a számmemória és az általános memóriateljesítmény különbsége és a figyelemzavar.

A számolás elkülönülten szerveződő képességrendszer, amelynek számos kapcsolata van a beszéd, az olvasás és az írás rendszereivel, ezért a számolási zavarok a specifikus tanulási zavarok és nyelvi zavarok különböző megjelenési formáival együtt járhatnak.

A diszkalkuliás tanulóknál általában hiányzik a matematikai érdeklődés, elmaradásaik vannak a matematikai nyelv használatában, a matematikai relációk verbális kifejezésében.

##### A fejlesztés célja

Elérni, hogy a tanuló a mindenkori osztályfokának megfelelő matematikai készséggel rendelkezzen, képes legyen a matematikai kompetencia megszerzésére, a számolási-matematikai műveletek használatára az ismeretszerzés, a tudásgyarapítás és a hétköznapi gyakorlat színterein.

##### A fejlesztés feladatai

* A számosság és a számok iránti érdeklődés felkeltése, megerősítése,
* a matematikai törvények és szabályok készségszintű ismerete és alkalmazása,
* a figyelem, az emlékezet, a gondolkodás és a nyelvhasználat összehangolt fejlesztése,
* a vizuális-téri képességrendszer fejlesztése,
* a matematikai relációk nyelvi megalapozása, a matematika-nyelv tudatosítása,
* a sorozatalkotási képesség, a szeriális észlelés fejlesztése,
* segítő, kompenzáló eszközök célszerű használata,
* a fogalmak, így a szám- és műveletfogalom kialakításakor a manipuláció előtérbe helyezése, a megfigyelés és a megértés érdekében a matematikai eszközök használata, a képi, vizuális megerősítés,
* a fokozott mennyiségű gyakorlás során az egyéni sajátosságokhoz igazított, megjegyzést segítő technikák, eljárások alkalmazása, valamint
* az önértékelés fejlesztése, sikerélmény biztosítása.

#### Hiperaktivitás és figyelemzavarok

Azok a sajátos nevelési igényű tanulók, akik nagyfokú impulzivitásukkal, a célirányos, tartós figyelem zavarával küzdenek.

Jellemzői: szóródó, terelhető figyelem, hosszabb ideig nem képes összpontosítani, komplex feladatokra nem képesek szervezett választ adni, az impulzivitás következtében kialakuló meggondolatlan viselkedés, esetenként düh, haragreakciók, motoros nyugtalanság (babrálás, széken hintázás, ülőhely elhagyása stb.), megkezdett tevékenység befejezetlensége, tantárgyi alulteljesítés, továbbá az én-bizonytalanság és másodlagos pszichés tünetek.

##### A fejlesztés célja

A figyelemszabályozás és a viselkedés egyensúlyának megteremtése.

##### A fejlesztés feladatai

* Team munka keretében gyógypedagógiai, pszichológiai szakorvosi együttműködés,
* a figyelem tartósságát biztosító környezeti feltételek megteremtése,
* fokozott egyéni bánásmód,
* az önszervezési képesség, az önkontroll fejlesztése,
* motiválás, sikerélmény biztosítása.

#### A szocio-adaptív folyamatok zavarai

A pszichés fejlődés zavarai körébe tartoznak a szocio-adaptiv folyamatok zavarainak következtében kialakuló viselkedésszervezési problémák is, amelyek az érzelmi kontroll, ön- vagy mások felé irányuló agresszió, a szorongás, az én-szabályozás gyengeségében az alkalmazkodóképesség, a célirányos viselkedés, az önszervezés, valamint a metakogníció eltérő fejlődésében mutatkoznak meg.

##### A fejlesztés célja

A közösségi szabályokhoz alkalmazkodási képesség, a szervezett viselkedés kialakítása, a szélsőséges megnyilvánulások leépítése, az önkontroll, az érzelmi egyensúly megteremtése.

##### A fejlesztés feladatai

* A figyelem és egyéb kognitív képességek fejlesztése,
* a mindennapi tevékenységek végzéséhez, iskolai elvárások teljesítéséhez igazított időkeretek rendszeres alkalmazása,
* önértékelési képesség fejlesztése, sikerélmény biztosítása, pozitív megerősítés, jutalmazási technikák bevonása,
* együttműködés a családdal, és más szakemberekkel.

### Nyelvfejlődési zavarral küzdő tanulók

Beszédfogyatékos az a tanuló, aki a receptív és/vagy expresszív beszéd/nyelvi rendszer szerveződése fejlődési eredetű vagy szerzett zavara életkorától eltérő, különböző klinikai képekben megmutatkozó tüneti sajátosságai, valamint a verbális tanulási folyamatok atipikus fejlődése miatt a későbbi társadalmi beilleszkedés szempontjából veszélyeztetett.

A nyelvfejlődési zavar (expresszív diszfázia, receptív diszfázia, kevert típusú diszfázia) a beszédfogyatékosság egy alcsoportja.

##### A fejlesztés célja

A sérült funkciók kompenzálása vagy helyreállítása a meglévő ép funkciók bevonásával.

##### A fejlesztés feladata

A beszédfogyatékos tanulók nevelésében a NAT-ban leírt fejlesztési feladatok, az egyes műveltségi területekhez rendelt tartalmak, és fejlesztendő képességek az irányadóak, de azok fejlődési útjai, módjai és kialakulásuk időtartama módosulhat.

A fejlesztési feladatok megvalósítása során a beszédfogyatékos tanulók esetlegesen felmerülő szövegértési problémái, absztrahálási, lényeg-kiemelési nehézségei jelentenek nehézséget. Rövidített, tömörebb, képpel, segédeszközökkel támogatott szövegekkel segítheti a pedagógus a tanulók munkáját. Fontos, hogy az alapfogalmak megértését, memorizálását egyénre szabott módszerek támogassák. Fontos a kifejezőkészség állandó fejlesztése és a kommunikáció iránti igény kialakítása. Az interperszonális készségek fejlesztése, a szociális érzékenység kialakítása, az együttműködésre való képesség fejlesztése, a különféle konfliktuskezelési eljárások elsajátítása.

### Hallássérült (nagyothalló) tanulók

A hallássérült tanulónál - a hallás hiánya vagy csökkenése miatt - a szokásostól eltérhet a nyelvi kommunikáció (beszédértés, szövegértő olvasás szókincs, nyelvi szerkezetek értése és használata, hangzó beszéd stb.) fejlettsége, ennek következtében a megismerő tevékenység és a teljes személyiség fejlődése is megváltozhat.

A tanuló nyelvi kommunikációja intenzív fejlesztést igényel, mert ennek szintje általában nem korrelál életkorával, hallásállapotával - melytől pozitív és negatív irányú eltérés is lehet.

**A fejlesztés célja**

A hallássérült tanulókat segíteni kell abban, hogy érzékszervi fogyatékosságukkal együtt élve, önmagukat elfogadva a munka világának aktív részesévé, kiegyensúlyozott személyiségekké váljanak a sikeres társadalmi beilleszkedés céljából (alul- és felülértékelés, reális énkép, önértékelés). Tanulják meg, hogy felelősek saját sorsuk, életpályájuk alakításában.

**A fejlesztés feladatai**

* A beszédértés fejlesztése,
* a szövegértő olvasás fejlesztése,
* konkrét tapasztalatokon alapuló szókincsfejlesztés,
* a beszéd használata - az írásbeli kifejezés fejlesztése.

Az ismeretszerzésben kiemelkedő szerepe van a vizuális csatornának. Törekedni kell arra, hogy az ezen az úton szerzett ismeretek tartalma valósághű legyen, és hogy az ismeretanyag a fogalmi általánosításokat, az árnyaltabb kommunikációt is fejlessze.

A komplex ismeretanyagon nyugvó fejlesztési feladat feltételezi a térben, időben, tartalmakban eltérő összefüggések felismerését. Mindezek súlyos gondot okozhatnak a kommunikációjukban akadályozott hallássérülteknek. A szókincs és a fogalmak bővítése, a nonverbális úton szerzett ismeretek, fontos részét képezik az egyéni szükségletekhez igazított fejlesztésnek.

Az iskolai tanulmányok során, a szóbeli és az írásbeli beszámolókon célszerű hallást támogató segédeszközöket használni, hosszabb felkészülési időt biztosítani, vizuális megerősítést alkalmazni. Segítség lehet a szájról olvasási lehetőség, jelek és gesztusok használata, kérdések és utasítások írásban való megjelenítése.

## Beilleszkedési, tanulási és magatartási problémákkal küzdő tanulók fejlesztése

A beilleszkedési, tanulási és magatartási zavar az elfogadott társadalmi normáktól való eltérő viselkedés, valamint a tanulási képességek zavara. Fontos feladatunknak tartjuk időben felismerni és kiszűrni a beilleszkedési, tanulási és magatartási problémákkal küzdő tanulókat, ezért az iskola feladatai között az egyik legfontosabb a helyzet felismerése, jelzése, a tanuló megfelelő szakemberhez való irányítása, speciális csoportba javaslása. Együttműködünk a gyógypedagógusokkal, a pedagógiai szakszolgálatok szakembereivel és az egészségügyi intézményekkel.

Beilleszkedési, magatartási nehézségekkel küzdő tanulók beilleszkedését a tanórákon sokszínű tevékenységformák biztosításával segítjük elő. Például:

* differenciált tanulásszervezés
* kooperatív technikák alkalmazása,
* tevékenységközpontú pedagógiák, fejlesztő értékelés alkalmazása

A beilleszkedési, tanulási és magatartási zavarok enyhítését az alábbi pedagógiai tevékenységekkel kívánjuk elérni:

* A problematikusnak ítélt tanulók szakértői vizsgálatának kérelme,
* tanulásmódszertani ismeretek alkalmazása a tantárgyi órákon,
* szoros kapcsolat az általános iskolákkal, a nevelési tanácsadóval és a gyermekjóléti szolgálattal,
* az egyéni képességekhez igazodó tanórai tanulás szervezése,
* a nevelők és a tanulók személyes kapcsolattartása,
* az iskolai könyvtár, valamint az iskola más létesítményeinek, eszközeinek egyéni vagy csoportos használata,
* a felsőfokú továbbtanulás, a munkába állás kompetenciái fejlesztésének segítése,
* a szülők és a családok nevelési gondjainak segítése,
* az egy osztályban tanító oktatók együttműködése, egységes nevelési elvek alkalmazása,
* az osztályközösség segítő erejének mozgósítása,
* a közös iskolai és iskolán kívüli programok során a peremhelyzetű tanulók bevonása,
* a szülők tájékoztatása a családsegítő és a gyermekjóléti szolgálatokról, szolgáltatásokról,
* kedvezmények, mentességek biztosítása.